Rezumat

Acest al 38-lea raport oferă informații-cheie privind activitățile antidumping (AD), antisubvenție (AS) și de salvgardare ale UE, precum și activitatea de apărare comercială a țărilor terțe împotriva UE în 2019.

Activitatea a fost substanțială în 2019, când s-au deschis 16 cazuri (comparativ cu zece cazuri în 2018), s-au instituit măsuri în 12 cazuri noi (comparativ cu șase în 2018) și s-a decis neinstituirea de măsuri în cinci cazuri noi; de asemenea, s-a depus o activitate la fel de intensă și în ceea ce privește revizuirea măsurilor existente, în special prin finalizarea a 18 reexaminări în perspectiva expirării măsurilor (comparativ cu șapte în 2018). De asemenea, Comisia a continuat să acționeze ferm împotriva măsurilor țărilor terțe care vizează exporturile UE. Aceste măsuri au rămas din nou la un nivel ridicat (175) și se estimează că această tendință va continua în viitor, din cauza numeroaselor cazuri străine inițiate în 2019.

În plus, Comisia și-a intensificat eforturile pentru asigurarea aplicării măsurilor, în special prin inițierea a patru cazuri anticircumvenție, dintre care ancheta care a consumat cele mai multe resurse până în prezent a fost cea referitoare la articolele de masă și articolele de bucătărie din China, care s-a încheiat cu o extindere a taxei în cazul a 30 de întreprinderi. În ceea ce privește consolidarea asigurării aplicării legii în ceea ce privește normele de apărare comercială moderne, au fost stabilite și dispoziții specifice în 2019 pentru a extinde posibilitatea de aplicare a măsurilor de apărare comercială la platforma continentală a UE.

Întrucât o asigurare a aplicării legii mai fermă este echivalentă cu o eficacitate mai mare, prezentul raport include și cifre-cheie care ilustrează efectele măsurilor impuse recent. Cifrele demonstrează eficacitatea măsurilor de apărare comercială în restabilirea condițiilor de concurență echitabile pe piața UE. Într-adevăr, în medie, impunerea taxelor AD și AS a condus la scăderea importurilor prejudiciabile și neloiale cu 80 % (într-un interval cuprins între 57 % și 99 %). În același timp, taxele AD și AS au contribuit și la extinderea surselor de aprovizionare de care au nevoie importatorii și utilizatorii UE, sub forma creșterii importurilor loiale din alte țări, pe lângă producția proprie a UE. În cele din urmă, trebuie menționat că măsurile impuse în 2019 au contribuit la o creștere cu 23 000 a numărului de locuri de muncă protejate de măsurile IAC, ceea ce înseamnă că numărul total al locurilor de muncă directe din UE protejate de IAC a crescut la 343 000.





I. Aplicarea instrumentelor de apărare comercială (IAC) în 2019

I.1Activitatea de investigare

I.1.1Prezentare generală

La sfârșitul anului 2019, UE avea în vigoare 140 de măsuri de apărare comercială: 94 de măsuri AD definitive (care au fost extinse în 27 de cazuri), 15 măsuri compensatorii (extinse într-un caz) și trei măsuri de salvgardare. Aceasta reprezintă o creștere cu șapte măsuri comparativ cu anul 2018.

Activitatea de investigare s-a intensificat comparativ cu volumul de muncă deja semnificativ din 2018. Activitatea a constat în numeroase anchete noi în temeiul noilor seturi de norme IAC, precum și într-un număr și mai mare de anchete de reexaminare desfășurate. La sfârșitul anului 2019, erau în desfășurare 43 de anchete, precum și două anchete vizând rambursări, care acopereau 66 de cereri de rambursare individuale efectuate de importatori.

Prezentul raport este însoțit de un document de lucru al serviciilor Comisiei, care oferă informații mai detaliate și statistici privind activitatea anuală. Documentul de lucru al serviciilor Comisiei include anexe relevante pentru anumite secțiuni prezentate în continuare, astfel cum se indică mai jos.

I.1.2Anchete AD și AS (a se vedea anexele A - I)

În 2019, Comisia a inițiat 16 anchete noi (dintre care 11 proceduri antidumping și cinci proceduri antisubvenție). De asemenea, a impus taxe provizorii în cinci proceduri, în timp ce șapte cazuri au fost încheiate prin impunerea de taxe definitive (dintre care trei au constituit măsuri compensatorii). Cinci anchete s-au încheiat fără să se instituie măsuri.

Anchetele de reexaminare au reprezentat în continuare o parte considerabilă a activității. În 2019, Comisia a inițiat opt reexaminări în perspectiva expirării măsurilor. În ceea ce privește reimpunerea măsurilor, 16 reexaminări în perspectiva expirării măsurilor s-au încheiat cu o confirmare a taxei, în timp ce două astfel de reexaminări s-au încheiat prin încetarea măsurilor. O măsură antidumping a expirat automat după cinci ani.

În 2019, Comisia a inițiat două reexaminări intermediare, ambele referitoare la măsuri compensatorii, și a încheiat o astfel de reexaminare fără modificarea măsurilor.

În sfârșit, în 2019, au fost redeschise șapte anchete (denumite și redeschideri) care vizează, de regulă, punerea în aplicare a hotărârilor judecătorești. În total, Comisia a finalizat 22 de reexaminări în 2019.

I.1.3Anchete privind salvgardarea (a se vedea anexa L)